CELEX: 32022R0625
Language: sk
Date: 2022-04-13 00:00:00
Title: Nariadenie Rady (EÚ) 2022/625 z 13. apríla 2022, ktorým sa mení nariadenie (EÚ) č. 269/2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny

13.4.2022   
               
               
                  SK
               
               
                  Úradný vestník Európskej únie
               
               
                  L 116/1
               
            
         NARIADENIE RADY (EÚ) 2022/625
         z 13. apríla 2022,
         ktorým sa mení nariadenie (EÚ) č. 269/2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 215,
         so zreteľom na rozhodnutie (SZBP) 2022/627 z 13. apríla 2022, ktorým sa mení rozhodnutie 2014/145/SZBP o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny (1),
         so zreteľom na spoločný návrh vysokého predstaviteľa Únie pre zahraničné veci a bezpečnostnú politiku a Európskej komisie,
         keďže:
         
                     (1)
                  
                  
                     Nariadením Rady (EÚ) č. 269/2014 (2) nadobúdajú účinnosť určité opatrenia stanovené v rozhodnutí Rady 2014/145/SZBP (3) vrátane zmrazenia finančných prostriedkov a hospodárskych zdrojov určitých fyzických alebo právnických osôb, subjektov alebo orgánov alebo fyzických alebo právnických osôb, subjektov alebo orgánov, ktoré sú s nimi spojené.
                  
               
                     (2)
                  
                  
                     Vzhľadom na humanitárnu krízu vyplývajúcu z nevyprovokovanej invázie ozbrojených síl Ruskej federácie na Ukrajinu Rada 13. apríla 2022 prijala rozhodnutie (SZBP) 2022/627 , ktorým sa mení rozhodnutie 2014/145/SZBP s cieľom zahrnúť výnimky zo zmrazenia aktív a obmedzení týkajúcich sa sprístupňovania finančných prostriedkov a hospodárskych zdrojov označeným osobám, subjektom a orgánom pre určité jasne vymedzené kategórie orgánov, osôb, subjektov, organizácií a agentúr výlučne na humanitárne účely na Ukrajine.
                  
               
                     (3)
                  
                  
                     Nariadenie (EÚ) č. 269/2014 by sa preto malo zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            Do nariadenia (EÚ) č. 269/2014 sa vkladá tento článok:
            
               
                  „Článok 2a
                  
                     1.   Článok 2 ods. 2 sa nevzťahuje na finančné prostriedky alebo hospodárske zdroje sprístupnené organizáciami a agentúrami, ktoré Únia posudzuje v rámci piliera a s ktorými podpísala rámcovú dohodu o finančnom partnerstve, na základe ktorej organizácie a agentúry pôsobia ako humanitárni partneri Únie, pod podmienkou, že poskytovanie takýchto finančných prostriedkov alebo hospodárskych zdrojov je potrebné výlučne na humanitárne účely na Ukrajine;
                  
                  
                     2.   V prípadoch, na ktoré sa nevzťahuje odsek 1 tohto článku a odchylne od článku 2 môžu príslušné orgány za takých všeobecných alebo osobitných podmienok, ktoré uznajú za vhodné, udeliť osobitné alebo všeobecné povolenia na uvoľnenie určitých zmrazených finančných prostriedkov alebo hospodárskych zdrojov alebo na sprístupnenie určitých finančných prostriedkov alebo hospodárskych zdrojov za predpokladu, že poskytnutie takýchto finančných prostriedkov alebo hospodárskych zdrojov je nevyhnutné výlučne na humanitárne účely na Ukrajine.
                  
                  
                     3.   Ak príslušný orgán nevydá do 5 pracovných dní odo dňa prijatia žiadosti o povolenie zamietavé rozhodnutie, žiadosť o informácie alebo oznámenie o dodatočnom čase, povolenie podľa odseku 2 sa považuje za udelené.
                  
                  
                     4.   Dotknutý členský štát informuje ostatné členské štáty a Komisiu o všetkých povoleniach udelených podľa odsekov 2 a 3 do 2 týždňov odo dňa vydania povolenia.“
                  
               
            
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 13. apríla 2022
            
               
                  Za Radu
               
               
                  predseda
               
               J.-Y. LE DRIAN
            
         
         
            (1)  Ú. v. EÚ L 116, 13.4.2022.
         
            (2)  Nariadenie Rady (EÚ) č. 269/2014 zo 17. marca 2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny (Ú. v. EÚ L 78, 17.3.2014, s. 6).
         
            (3)  Rozhodnutie Rady 2014/145/SZBP zo 17. marca 2014 o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny (Ú. v. EÚ L 78, 17.3.2014, s. 16).